钦定古今图书集成/明伦汇编/皇极典/第243卷 > 易经 > 《泰卦》
## 钦定古今图书集成/明伦汇编/皇极典/第243卷 > 易经 > 《泰卦》

《象》曰：“天地交，泰”，后以财成天地之道，辅相天地之宜，
以左右民。

〈程传〉天地交而阴阳和，则万物茂遂，所以《泰》也。人君当体天地通泰之象，而以财成天地之道，辅相天地之宜，以左右生民也。财成，谓体天地交泰之道，而财制成其施为之方也。“辅相天地之宜”，天地通泰，则万物茂遂，人君体之而为法制，使民用天时、因地利，辅助化育之功，成其丰美之利也。如春气发生万物，则为播植之法；“秋气成实万物则为收敛之法。”乃辅相天地之宜，以左右辅助于民也。民之生，必赖君上为之法制，以教率辅翼之，乃得遂其生养，是左右之也。〈本义〉《财成》以制其过，《辅相》以补其不及。